**OBRAZLOŽENJE OPĆEG DIJELA FINANCIJSKOG PLANA AGENCIJE ZA PLAĆANJA U POLJOPRIVREDI, RIBARSTVU I RURALNOM RAZVOJU**

Sukladno članku 36. novog Zakona o proračunu (NN 144/21) u ovom obrazloženju daje se opća slika financijskog plana Agencije za plaćanja u poljoprivredi, ribarstvu i ruralnom razvoju kroz obrazloženje ukupnih prihoda, primitaka, rashoda, prijenosa sredstava iz prethodne i u sljedeću godinu, te stanje ukupnih i dospjelih obveza.

Agencija za plaćanja u poljoprivredi, ribarstvu i ruralnom razvoju u narednom trogodišnjem razdoblju 2024. – 2026.g. planira ostvarivanje prihoda iz slijedećih izvora:

* Izvor 51 – Pomoći EU – odnosi se refundaciju putnih troškova od strane Europske komisije. Ti prihodi su planirani u svim godinama u istom iznosu od 21.236 EUR-a. U 2025.g. Agencija planira organizaciju Panta Rhei ICT. To je radna grupa koju čine predstavnici ICT stručnjaka Agencija za plaćanja EU. Dva puta godišnje organiziraju se konferencije na kojima osim zemlja članica sudjeluju predstavnici Europske komisije i Europskog revizorskog suda. Države članice plaćaju godišnju članarinu od 4.000 EUR-a te iz toga Europska komisija sufinancira organizaciju konferencije u iznosu od 60.000 EUR-a. Stoga je za tu namjenu u 2025.g. planirano 60.000 EUR-a na izvoru 51 odnosno ukupno 81.236 EUR-a

Izvor 52 – Ostale pomoći – odnosi se na prijenos sredstava od strane MINGOR-a za realizaciju projekta Hrvatski zemljišni informacijski sustav CROLIS (program LIFE). Za provedbu ovog projekta, Ministarstvo gospodarstva i održivog razvoja je u rujnu 2020. godine sklopilo ugovor s Europskom komisijom, odnosno Agencijom za malo i srednje poduzetništvo, a partneri na projektu su Hrvatske šume d.o.o., Državna geodetska uprava, Agencija za plaćanje u poljoprivredi, ribarstvu i ruralnom razvoju i Ekonerg d.o.o. Posljednja isplata planirana je za 2024.g. kada se planira konačan obračun projekta. Provedba projekta trajat će do 30.04.2024.g. te stog u 2025.g. nisu planirana sredstva iz ovog izvora. U 2024.g. Ministarstvo gospodarstva i održivog razvoja planira Agenciji za plaćanja prenijeti ukupno 555.817 EUR-a od čega 449.789 EUR-a iz programa LIFE i 106.028 iz Fonda za zaštitu okoliša i energetsku učinkovitost. Od 2025.g. aktivnost T841008 trebala bi postati redovna aktivnost Agencije za plaćanja koja će se financirati iz nadležnog proračuna.

* Izvor 564 – Europski fond za pomorstvo i ribarstvo – aktivnosti u vezi s pripremom, praćenjem, administrativnom i tehničkom potporom, ocjenjivanjem, revizijom i kontrolom koje su potrebne za provedbu Uredbe (EU) br. 1303/2013 Europskog parlamenta i Vijeća od 17. prosinca 2013.). Sredstva potpore osiguravaju se u omjeru 70 (sredstva Fonda):30 (državni proračun RH). Sredstva planirana na ovom izvoru u svim godinama 2024-2026. iznose ukupno 234978 EUR-a u 2024.g. i po 226.1782 EUR-a u 2025. i 2026.g..
* Izvor 565 – Europski poljoprivredni fond za ruralni razvoj - Sukladno Programu korisnici mjere TP su Ministarstvo poljoprivrede (Upravljačko tijelo i određeni službenici drugih organizacijskih jedinica Ministarstva poljoprivrede koje obavljaju dio poslova vezanih uz pripremu za novo programsko razdoblje te organizacijska jedinica nadležna za poslove akreditacije Agencije za plaćanja) i Agencija za plaćanja. Za sedmogodišnje razdoblje, sukladno Programu, Hrvatska na raspolaganju ima (zajedno EU i RH udjel) 48.914.041,24 EUR, odnosno 371.746.713,42 HRK. Ova ukupno alocirana sredstva podijeljena su na šest godina provedbe mjere TP. Sredstva potpore osiguravaju se iz proračuna Europske unije (85% udjela) i državnog proračuna

Republike Hrvatske (15% udjela). Intenzitet potpore iznosi do 100% od ukupnih prihvatljivih troškova.

Od 2025.g. RH se odlučila na korištenje TP iz SP ZPP na 100% EAFRD sredstva, bez nacionalnog sufinanciranja. Prema [odobrenom SP ZPP RH 2023.-2027.](https://ruralnirazvoj.hr/files/Strateski-plan-Zajednicke-poljoprivredne-politike-Republike-Hrvatske-2023.-2027..pdf), stopa (flat rate) za TP u SP ZPP RH iznosi 3,43% (50 mil. EUR) i obračunavat će se na svaku izjavu o rashodima koju RH podnese prema EK.Od 2025. godine Tehnička pomoć će se financirati prema stopi od 4%.

* Izvor 31 – Vlastiti prihodi – prihodi ostvareni prometom u internom kafiću planiraju se svake godine u iznosu od 39.817 EUR-a.
* Izvor 11 – Opći prihodi i primici – prihodi nadležnog proračuna. U 2024. g. planirani su iznosu od 26.265.141 EUR-a, projekcija za 2025.g. u iznosu od 27.436.877 EUR-a, a u 2026.g. 27.022.989 EUR-a
* Izvor 12 – Sredstva učešća za pomoći – prihodi nadležnog proračuna za sufinanciranje u definiranim omjerima planirani su 2024.g. u iznosu od 2.527.182 EUR-a, projekcija za 2025.g. 95.244 EUR-a, kao i 2026.g.

Agencija za plaćanja u poljoprivredi u navedenom razdoblju ne planira dodatno zaduživanje.

**RASHODI I IZDACI**

Ukupno planirani rashodi u planiranom razdoblju rastu u odnosu na prethodno razdoblje. Najveće povećanje odnosi se na rashode za zaposlene jer se planira ostvariti dodatna zaposlenost zbog povećanog obima posla, a i u postupku je prijedlog nove sistematizacije radnih mjesta.

Značajno povećanje planirano je na aktivnosti informatizacije zbog nabave nove opreme i zamjene stare (dotrajale) opreme. Postupak javne nabave za nabavu koja je planirana u 2023.g. nije proveden, stoga se navedena nabava mora prebaciti u 2024.g. Također je potrebno zbog provođenja programa povezanih sa sigurnosnom, ribarstvenom i poljoprivrednom politikom nadograditi postojeće programe i aplikacije te izgraditi nove kako bi se ostvarili ciljevi postavljeni u novom financijskom razdoblju EU i Strateškog plana Zajedničke poljoprivredne politike 2023. – 2027..

Zbog utjecaja inflacije i novih zahtjeva postavljenih Zajedničkom poljoprivrednom politikom, planirani su i povećani troškovi izrade DOF karata i satelitskih snimaka.

Ukupno povećanje rashoda 2024.g. u odnosu na planiranu realizaciju u 2023.g. iznosi 19%.

**PRIJENOS SREDSTAVA IZ PRETHODNE I U SLJEDEĆU GODINU**

Agencija za plaćanja u poljoprivredi, ribarstvu i ruralnom razvoju kao partner u projektu CROLIS u 2021.g. zaprimila je prvu „ratu“ sredstava od strane MINGOR-a za financiranje navedenog projekta, sukladno Ugovoru. U 2021.g. sredstva nisu utrošena, stoga su cijelosti prenesena u 2022.g. 2022.g. zaposleni su ljudi na projektu, pokrenuti postupci javne nabave, sukladno odredbama Ugovora. Budući da se radi o avansnoj isplati, neutrošena sredstva se prenašaju iz godine u godinu sve do 2025.g. 2024.g. projekat završava i tada će se napraviti konačna bilanca projekta.

U 2023.g. bio je planiran prijenos druge rate akontacije od strane MINGOR-a Agenciji. Sredstva u 2023.g. neće biti prenesena već je MINGOR poslao obavijest za planiranje prijenosa u iznosu od 555.817 EUR-a izvora 52 u 2024.g.

Ostatak prijenosa sredstava planirana je na izvoru 31. radi se o naplaćenim prihodima u prethodnim godinama iz kojih će se u idućim godinama financirati rashodi kojima je dospijeće početkom iduće godine.

**UKUPNE I DOSPJELE OBVEZE**

Planirane obveze iskazane su temeljem stanja prikazanih u tablici.

Obveze evidentirane na dan 30.06.2023.g. bile su manje od obveza na dan 31.12.2022.g. zbog rashoda za informatizaciju odnosno prijenosa obveza u 2023.g. zbog kašnjenja u rokovima izvršenja zbog složenosti poslova.

|  |  |  |
| --- | --- | --- |
|  | Stanje obveza na dan 31.12.2022. | Stanje obveza na dan 30.06.2023. |
| Ukupne obveze | 2.735.570,25 EUR | 2.238.288,76 EUR |
| Dospjele obveze | 0 | 0 |

RAVNATELJ

Antun Vujić